Document ID: 32007R0434

KOMISIJAS REGULA (EK) Nr. 434/2007
(2007. gada 20. aprīlis),
ar kuru groza Regulu (EK) Nr. 1974/2006, ar ko paredz sīki izstrādātus piemērošanas noteikumus Padomes Regulai (EK) Nr. 1698/2005 sakarā ar Bulgārijas un Rumānijas pievienošanos Eiropas Savienībai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās aktu (1), un jo īpaši tā 34. panta 3. punktu un 56. pantu,
ņemot vērā Padomes 2005. gada 20. septembra Regulu (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (2), un jo īpaši tās 91. pantu,
tā kā:
(1)
Rumānijas un Bulgārijas Pievienošanās akta 34. pantā un VIII pielikumā vispārīgi ir paredzēti nosacījumi, ar kādiem var piešķirt pagaidu papildu atbalstu lauku attīstības pārejas posma pasākumiem šajās jaunajās dalībvalstīs. Būtu jāpieņem īstenošanas noteikumi, kas papildinātu šos nosacījumus un pielāgotu dažus noteikumus, kuri paredzēti Komisijas 2006. gada 15. decembra Regulā (EK) Nr. 1974/2006, ar ko paredz sīki izstrādātus piemērošanas noteikumus Padomes Regulai (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (3).
(2)
Šiem noteikumiem jāatbilst subsidiaritātes un proporcionalitātes principiem, un tajos jāparedz tikai tas, kas nepieciešams izvirzīto mērķu sasniegšanai.
(3)
Tādēļ jāprecizē atbilstības nosacījumi konkrētiem pārejas posma pasākumiem.
(4)
Lai atvieglotu lauku attīstības programmu izstrādi, kurās būtu ietverti minētie pasākumi, un lai Komisijai būtu vienkāršāk tās pārbaudīt un apstiprināt, jānosaka kopīgi noteikumi attiecībā uz šo programmu struktūru un saturu, jo īpaši pamatojoties uz Regulas (EK) Nr. 1698/2005 16. pantu.
(5)
Attiecīgi jāgroza Regula (EK) Nr. 1974/2006.
(6)
Šajā regulā paredzētie pasākumi ir saskaņā ar Lauksaimniecības un lauku attīstības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1974/2006 groza šādi:
1)
III nodaļas I iedaļas 1. apakšiedaļā pievieno šādu 25.a pantu:
“25.a pants
1. Atbalstu lauksaimniecības konsultāciju un popularizēšanas pakalpojumu sniegšanai, kas minēts Bulgārijas un Rumānijas Pievienošanās akta VIII pielikuma I iedaļas D apakšiedaļā, var piešķirt iestādēm un organizācijām, kuras sniedz šos pakalpojumus lauksaimniekiem. Tas attiecas jo īpaši uz biznesa plānu izstrādi, palīdzību pieteikumu noformēšanā attiecībā uz lauku attīstības pasākumiem, konsultācijas un popularizēšanu saistībā ar labu lauksaimniecības un vides apstākļu ievērošanu, kā arī ar likumā noteiktām pārvaldības prasībām, kas paredzētas 4. un 5. pantā, kā arī III un IV pielikumā Regulā (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopīgo lauksaimniecības politiku un izveido dažas atbalsta shēmas lauksaimniekiem.
2. To iestāžu un organizāciju rīcībā, kas izvēlētas sniegt konsultāciju un popularizēšanas pakalpojumus lauksaimniekiem, ir tādi atbilstīgi resursi kā kvalificēts personāls, administratīvās un tehniskās iespējas, kā arī konsultēšanas pieredze un uzticamība attiecībā uz minētajiem pakalpojumiem.
3. Laikposmā no 2007. līdz 2009. gadam attiecībā uz konsultāciju pakalpojumu sniegšanu lauksaimniekiem Bulgārija un Rumānija var īstenot vai nu šo pasākumu, vai pasākumu “konsultāciju pakalpojumi lauksaimniekiem un mežsaimniekiem”, kas paredzēts Regulas (EK) Nr. 1689/2005 20. panta a) punkta iv) apakšpunktā.”
2)
III nodaļas I iedaļas 4. apakšiedaļā 37. panta 2. punktam pievieno šādu teikumu:
“Bulgārijā un Rumānijā pirmais uzaicinājums iesniegt priekšlikumus tiks organizēts ne vēlāk kā trīs gadus pēc programmas apstiprināšanas dienas.”
3)
III nodaļas I iedaļas 4. apakšiedaļā pievieno šādu 37.a pantu:
“37.a pants
Bulgārijā un Rumānijā prasmju apguve, kā minēts Regulas (EK) Nr. 1698/2005 63. panta c) apakšpunktā, var ietvert arī izmaksas, kas saistītas ar reprezentatīvu vietējās attīstības partnerību izveidi, integrētu attīstības stratēģiju izstrādi, finansējumu pētniecībai un pieteikumu sagatavošanu vietējo rīcības grupu atlasei. Šādas izmaksas potenciālajām vietējām rīcības grupām ir attaisnotas izmaksas.”
4)
III nodaļas 1. iedaļu papildina ar šādu 4.a apakšiedaļu:
“4.a apakšiedaļa
Pagaidu papildpasākums Bulgārijai un Rumānijai
39.a pants
Atbilstības nosacījumus atbalsta piešķiršanai saskaņā ar Bulgārijas un Rumānijas Pievienošanās akta VIII pielikuma I iedaļas E apakšiedaļas paredzēto pasākumu (“tiešo maksājumu papildinājumi”) nosaka ar Komisijas lēmumu, ar ko apstiprina valsts papildu tiešos maksājumus.”
5)
II pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 20. aprīlī

Labels: 18
15
19
6